אם אתה עריק וסובל ממצוקה נפשית חריפה, ישנה אפשרות להשיג פטור רפואי-נפשי עוד לפני שתסגיר את עצמך לרשויות הצבא ותעמוד למשפט, ובתקווה גם מבלי שתגיע לכלא. חשוב שתפנו אלינו ישירות לפני הליך כזה, כי הוא מורכב וכרוך הרבה סיכונים ופרטים קטנים שצריך לשים אליהם לב. אם תנסה לתאם פגישה עם קב”ן ביחידה שלך, בקשתך כנראה תידחה. עם זאת, הצבא מודע לכך שיש מי שיוצאים לעריקות בגלל קושי נפשי, לכן ישנה אפשרות  להגיע פיזית למדור ברה”ן (בריאות הנפש) בבסיס תל השומר (או אם אתה בחיל האוויר – לירפ"א שבבניין הסמוך), שמוסמך לטפל בעריקים שחווים מצוקה נפשית. קח בחשבון שהתגובה האוטומטית של כל גורם צבאי לפנייה של עריק היא: "אנחנו לא מדברים עם עריקים. לך תסגיר את עצמך". אבל אם מצב המצוקה שלך קשה מספיק, נראה לעין, ובמידת האפשר מתועד במסמכים רפואיים – אחרי התגובה הראשונית הזאת תבוא התייחסות רצינית יותר; צריך להתמיד (כמובן שלא בדרך אגרסיבית) ולא להתייאש. קחי בחשבון גם בדרך לברה"ן יכולים להסתובב שוטרים צבאיים, ושלצערנו קרה אפילו שמתוך ברה"ן קראו למשטרה לבוא ולעצור עריקים שפנו אליהם, כשהתרשמו שמצב המצוקה הנפשית לא מספיק חמור כדי לדרוש התערבות שלהם.  אם הגעת לברה"ן, רצוי להיות נחמד לשומר בכניסה (אם יש לך חוגר תוכל להראות אותו).אם הוא לא נותן לך להיכנס תמשיך להתעקש ולבסוף תמצא את דרכך. בקבלה בקשי לראות קב”ן, תוך הבהרת הקושי שלך לתפקד במסגרת צבאית והמצוקה הנפשית שאת נמצאת בה. אם יגידו שאי אפשר לראות קב”ן בלי זימון מראש – תתעקשי (בנעימות) ושבי שם כל היום אם צריך.  יעזור אם תגיעי לברה"ן עם מסמכים מקצועיים מפסיכולוג או פסיכיאטר אזרחי המעידים על מצבך הנפשי. מסמכים כאלה עשויים גם להגדיל את הסיכויים שיבקשו מהיחידה שלך לתת לך להיפגש עם קב”ן, ובהמשך גם להשפיע על החלטתו של הקב”ן. אם לא נותנים לך להיפגש עם קב”ן ומפנים אותך חזרה ליחידה שלך, נסי לפנות לגורמים אחרים בצבא, כמו המוקד הטלפוני של קצין רפואה ראשי או קצינת פניות הציבור. הסבירי להם את מצבך, רצוי בצירוף מסמכים כנ"ל. התערבות הורים יכולה אף היא לעזור ולזרז את התהליך. אם פגשת קב”ן והוא המליץ לתת לך פרופיל 21, סביר להניח שתקבל ועדה רפואית, שתאשר לך המלצה לפטור. עם הפטור עליך להסגיר את עצמך בבסיס משטרה צבאית, ולהסביר מדוע היית עריקה. עם פטור ביד, ונימוק העריקות במצב נפשי ירוד – הסיכויים שתישפטי נמוכים במידה ניכרת, ובמקרה של משפט – רוב הסיכויים שלא תישלחי לכלא (אם כי אולי כן תידרשי לשלם קנס כספי). צרי עימנו קשר לפני שתסגירי את עצמך, כדי שנוכל לערב עורכי דין במידת הצורך. גם בטרם קיבלת פטור – אם תגישי לצבא מסמכים שמעידים שמצבך הרפואי או הנפשי הידרדר והמלצה לפטור לפני שאת מסגירה את עצמך, הדבר כנראה יוריד את הסיכויים שישפטו אותך, או שירכך את חומרת העונש. קב"ן בכלא: מהניסיון שלנו, הקב"ניות בכלא לא משחררות מהצבא, גם כאשר ברור שהמצב הנפשי של החיילת הידרדר מאוד לאור הכליאה. לפעמים הסנגורים הצבאיים דורשים מבית הדין הצבאי שהנאשם יפגוש קב"ן, מה שיכול להוביל לשחרור מהצבא. גם מהכלא תוכלו ליצור קשר עם רשת הליווי, אך רצוי לעשות זאת דרך מכרה מחוץ לכלא, שתומכת בתהליך שלכם.